IN NOMINE PATRIS ET FILII ET SPIRITUS SANCTI. Ego, HUGO*, dux Burgundię, filius Odonis* ducis, notifico presentibus et futuris, elemosinam quam feci ęcclesię Divionensi per manum domni JARENTONIS abbatis, pro anima patris mei in itinere Hierosolimitano defuncti. Apud Plumbarias villam sancti Benigni, homines ducis mala innumera committebant, occasione quarundam consuetudinum et quarundam exactionum quas in eadem villa se habere dicebant; unde et villa ipsa pene fuerat redacta in nichilum, dum habitatores ipsius, tantarum exactionum violentiam ferre non valentes, quaqua passim diffugiunt. Et quia eędem violentię tempore ducatus patris mei maxime increverant, cum mihi obitum ejus certi nuncii detulissent, tum pro remedio animę ipsius et omnium antecessorum meorum, tum etiam pro me ipso, ut Deus principatum adolescentię meę usque in senectam et senium secundum suam dirigat voluntatem, supradictam villam in integram restitui libertatem. Assumptis etenim quamplurimis nobilissimis viris, una cum fratre meo Heinrico*, in capitulum Divionense veni, et omnes consuetudines et exactiones, justas et injustas, quas ab eadem villa antecessores mei duces et homines eorum exegerant, et quas ego et homines mei exigebamus, relaxavi, et per hanc cartam usque in perpetuum relaxo Deo et sancto Benigno, abbati Jarentoni et monachis Divionensibus, scilicet: percursus, mariscalcias, brennarias, arbergarias, cautiones et superprisias et precarias, et quicquid consuetudinis atque exactionis predecessores mei duces ab hominibus ipsius villę exigere solebant, vel per se, vel per suos. Homines quoque et feminas qui eandem villam inhabitant et deinceps inhabitaturi sunt, ab omni mea meorumque exactione quietos et liberos dimitto. Et ut nullus ex posteris meis eos ullatenus inquietare presumat, presentis cartę meę auctoritate interdico. Relaxo etiam omnes consuetudines et exactiones justas et injustas quas apud Longum vicum faciebam, et nominatim percursum illum quem homines sive armigeri ducis per agros vel intra villam faciebant; et precipio ut percursus ille intra villam aut per agros ulterius non fiat, sed villę ipsius habitatores, tam ab hac quam ab omni alia exactione, sive justa, sive injusta, quieti ac liberi permaneant. [418] Post aliquibus itaque annis, Hugo*, prepositus meus, cepit ipsam potestatem infringere, et quod relaxaveram repetere, me inscio; quod cum audissem, dolui et ipsum prepositum vocans, precepi ut redderet quod tulerat, et Hugoni monacho, qui erat de Marriniaco, rectum faceret, quia erat provisor de Longovico. Quod et fecit, dans fidejussorem nobilissimum Widonem*, Vuangionis Rivi dominum. Hoc feci fieri, ego Hugo, dux Burgundię, audiente et vidente ipso Widone, Wilenco* Linguonensi decano, et aliis. Hujus rei testis est Framericus, ipsius monachi serviens. Actum in camera abbatis, Divioni. Et ut hęc omnia inconcussa et firma permaneant, cartam hanc meo jussu conscriptam, manu mea signo, sigilli mei impressione confirmo, et fratri meo Heinrico, aliisque nobilibus viris, quorum testimonio ac laude scripta est, signandam trado. |  | Hugonis ducis. S’ Heinrici fratris ejus. S’ |  | S’ |  | S’ Milonis* de Frollesio. S’ Walonis* canonici. S’ Hugonis* et Wuidrici*, fratrum ejus. S’ Jocelmi* de Besua. S’ Hugonis*, filii ejus. S’ Odonis* prepositi. S’ Landaldi filii ejus. S’ Ogdilonis Gratapeccatum. S’ Duranni* majoris. Odilardi teloenarii. Rodulfi et Humberti filiorum ejus, Humberti Blanchi, Richardi famuli, Rotberti de Cameraco, Odonis Coci. Actum Divioni, anno dominicę incarnationis .M.C.II., indictione .X., epacta nulla, concurrentibus II., Paschali* Papa., Phylippo* rege, Rotberto* Lingonensi pontifice, domno JARENTONE ABBATE. (Locus sigilli impressi).